છેલ્લા ત્રણ દાયકામાં ‘જાણતા રાજા’ નાટક એક ભાવાત્મક પ્રસ્તુતિમાંથી એક વ્યાવસાયિક પ્રસ્તુતિ તરીકે પણ વિકસ્યું છે. આ વાતની પ્રતીતિ જેમણે ૧૯૮૫-૯૫ના વર્ષોમાં આ નાટક મરાઠીમાં જોયું હશે તેમને તરત જ થશે. ૧૯૮૫માં આ નાટક પ્રથમ વાર પ્રસ્તુત થયું ત્યારે અમારી પાસે કલાકારોને છત્રપતિ શિવાજી મહારાજના સમયને અનુપ વેશભૂષા માટે પૈસા પણ નહોતા. આથી એ આરંભ કાળના કલાકારો તો પોતાના ઘરની જ વેશભૂષા સાથે નાટ્યપ્રયોગો કરતા, પરંતુ તેમના અભિનય અને સંવાદ એટલા તો પ્રભાવશાળી હતા કે વેશભૂષા તો ગૌણ જ બની હતી. કલાકારોના છત્રપતિ શિવાજી મહારાજ પ્રત્યેના ભાવાત્મક જોડાણને કારણે જ આ નાટકને આરંભકાળથી જ મહારાષ્ટ્રમાં અદ્ભુત પ્રતિસાદ સાંપડ્યો. આ નાટકની ટિકિટો તો ચપોચપ વેચાઈ જતી. વળી ખર્ચ ઘટાડવા માટે અમે સ્થાનિક કલાકારોનો પણ સહયોગ લઈએ છીએ. અત્યાધુનિક ટેક્નોલોજીથી સજ્જ અને કલાકારોના ચોટદાર અભિયનયને કારણે જ ‘જાણતા રાજા’ વિશ્ર્વભરમાં પ્રસિદ્ધિ મળી હોવા છતાં આજે પણ અમે એક પણ કલાકારનું કે ટેક્નિકલ ટીમના નામની ઘોષણા કરતા નથી. ‘ટીમ જાણતા રાજા’ની આ છે મહાનતા !! અમારી ટીમ સારી રીતે જાણે છે કે શિવચરિત્ર જ એટલું દિવ્ય છે કે તેમાં અમારા નામની કોઈ આવશ્યકતા જ નથી! આજે પણ ૩૦-૩૦ વર્ષોથી ભૂમિકા ભજવી રહેલા કલાકારો એ જ ઉત્સાહ-ઉમંગથી નિ:સ્વાર્થ ભાવે અભિનય કરી રહ્યા છે.